Rasimone-myn staking gaan voort | Maroela Media
'n Groep mynwerkers van Royal Bafokeng Platinum se Rasimone-myn, naby Rustenburg in Noordwes, het Donderdag 'n staking voortgesit om groter salarisse te eis. Maroela Media het Woensdag berig sowat 1 000 werkers het buite die hoofingang van die myn se skag begin saamtrek. Hulle eis 'n maandelikse salaris van R12 500.
Die polisie het 'n sterk verteenwoordigheid op die toneel, berig RSG. Dié staking volg kort nadat ten minste 44 mense dood is sedert 'n gewelddadige aksie by Lonmin se Marikana-myn voorverlede Vrydag begin het. President Jacob Zuma het 'n rouperiode aangekondig wat sal strek tot 26 Augustus. 'n Gedenkdiens word Donderdag by Lonmin op die koppie gehou waar 34 slagoffers verlede Donderdag deur die polisie doodgeskiet is. 'n Verdere 78 betogers is in die skietery beseer.